Hoe gemaak met die narsis in jou lewe? | Maroela Media
Riëtte Rust is ŉ ervare skrywer en bekroonde vryskutjoernalis met ŉ besondere belangstelling in die sielkunde. Foto: Rietterust.co.za
As ŉ bekende ŉ vloermoer gooi wat ŉ tweejarige sal laat skaamkry omdat al die groen lekkertjies nie uit sy M&M’s verwyder is nie, of omdat haar kleedkamer nie heeltemal spierwit is nie – is dit snaaks – maar dit is mos maar te wagte van Hollywood se sterre.
Maar hoe gemaak as die persoon by jou werk, kerk of in jou persoonlike verhouding jou voltydse aandag, goedkeuring en bewondering vereis? Vir jou gevoelens en behoeftes voel hulle vere. Trouens, hulle beheer jou ten volle. Niks is ooit hulle skuld nie en hulle sê ook nooit hulle is jammer nie.
Klink dit miskien bekend? Wanneer jy Riëtte Rust se boek Ek! Ek! Ek! Herken en hanteer narsiste lees, sal jy tot jou groot verligting ontdek dat daar ŉ naam is vir die hel waarin jy verkeer: narsisme.
Rust is ŉ ervare skrywer en bekroonde vryskutjoernalis met ŉ besondere belangstelling in die sielkunde. Sy het destyds ná ŉ lesersbrief navorsing begin doen oor narsisme vir ŉ tydskrif en die artikel en terugvoer van lesers het uitgeloop in ŉ boek oor die onderwerp. Boonop het Rust ook al met ŉ narsis of twee in haar persoonlike lewe te make gehad.
“Daar is niks fout met jou nie. Jy is iemand wat ander se behoeftes ver bo jou eie stel, en die narsis het jou met die hand uitgesoek,” vertel sy.
Sy is ook van mening dat selfies, sosialemediaplatforms soos Facebook en ons kultuur om bekendes slaaf aan te hang narsistiese eienskappe in mense laat gedy.
Rust deel haar raad in die boek oor hoe om ŉ narsis te herken en hoe om hierdie persoonlikheidstipe te hanteer. Sy kyk ook na ŉ paar bekende narsiste se psigologiese samestelling. Jy kan selfs ŉ vraelys aan die einde van die boek voltooi om te bepaal of jy (of daar die moeilike baas) ŉ narsis is.
Maroela Media het telefonies met Riëtte Rust oor haar boek en narsisme gesels. Sy verduidelik hoe sy uit ervaring geleer het om ŉ narsis te hanteer. Luister na die gesprek in die podsending bo aan die artikel.
Deel van: Boeke, Gesondheid, Podsendings
Boek: Jasper die speurder 4
Narsiste is volop en ja hulle wil nooit erken as hulle gefouteer het nie hulle woord is wet dit is baie erg om met so iemand saam te leef of werk dit is HEL!!!!